अमेरिका और UN ने कहा- थैक्यू; गाजा से अब भी हजारों इजराइलियों को निकाला जा रहा
Israel Palestine Conflict Latest Updates - Egypt brokers ceasefire between Israel and Palestine इजराइल और फिलिस्तीन के इस्लामिक जिहाद संगठन के बीच मिस्र ने सीजफायर कराया है। हफ्ते भर तक चली लड़ाई में फिलिस्तीन के 33 लोगों की जान चली गई, जिसमें 12 आम नागरिक भी शामिल हैं।
इजराइल और फिलिस्तीन के इस्लामिक जिहाद संगठन के बीच मिस्र ने सीजफायर कराया है। हफ्ते भर तक चली हिंसा में फिलिस्तीन के 33 लोगों की जान चली गई थी, जिसमें 12 आम नागरिक भी शामिल थे। इस सीजफायर को लेकर अमेरिका और UN ने मिस्र को धन्यवाद दिया।
इजराइल के नेशनल सिक्योरिटी एडवाइजर जाकी हनेगबी ने कहा कि मिस्र के राष्ट्रपति अब्देल फतह अल सीसी के प्रयास अहम रहे हैं। सीजफायर में सिर्फ मिस्र नहीं बल्कि अमेरिका के अधिकारियों ने भी अहम भूमिका निभाई। वहीं, इजराइल सीजफायर के बावजूद गाजा के पास के इलाकों से इजराइलियों को निकाल रहा है। उन्हें होटल, हॉस्टल और गेस्ट हाउस में रखा जा रहा है। डिफेंस मिनिस्टर योआव गैलांट ने बताया कि ये काम एक ऑपरेशन के तहत किया जा रहा है। जिसे 'गस्ट ऑफ विंड' नाम दिया गया है। 
पिछले एक हफ्ते में इस्लामिक जिहाद संगठन ने इजराइल पर हजार से ज्यादा रॉकेट दागे हैं। इसके चलते कई इजारलियों को बंकरों में पनाह लेनी पड़ी थी। मिस्र के टीवी चैनल अल-कहेरा ने शनिवार को जानकारी देते हुए बताया कि सीजफायर रात 10 बजे से लागू हुआ।
जब तक इजराइल हमला नहीं करेगा हम भी शांत रहेंगे
सीजफायर को लेकर फिलिस्तीन के इस्लामिक जिहाद संगठन ने कहा कि हम इस सीजफायर का पालन करने की घोषणा करते हैं। इसे तब तक मानेंगे जब तक इजराइल हमला नहीं करता है। इजराइल ने अटैक किया तो हम भी शांत नहीं रहेंगे।
इजराइल की मिलिट्री ने अलजजीरा को बताया की वो सीजफायर का आंकलन कर रहे हैं। इसमें प्रधानमंत्री नेतन्याहू और डिफेंस मिनिस्टर योआव गैलांट भी शामिल होंगे। इस दौरान मिलिट्री के इंटेलिजेंस अधिकारी दोनों को सिचुएशन की पूरी जानकारी देंगे।
इजराइल की एयर रेड से शुरू हुई हिंसा
मंगलवार को इजराइल की एयर रेड में इस्लामिक जिहाद के 3 टॉप कमांडर मारे गए थे। इसके बाद बदले की कार्रवाई में फिलिस्तीन की तरफ से लगातार रॉकेट दागे गए थे। इसमें इस्लामिक जिहाद के लड़ाकों के अलावा आम लोगों की भी जान गई थी। कई घर भी तबाह हुए थे। वहीं, इस्लामिक जिहाद के फायर किए गए रॉकेट में एक 80 साल की इजराइली महिला की भी मौत हो गई। हमले के दौरान महिला अपने विकलांग पति की मदद कर रही थी।
क्या है फिलिस्तीन का इस्लामिक जिहाद संगठन
फिलिस्तीन इस्लामिक जिहाद संगठन को 1981 में बनाया गया था। इसकी शुरुआत मिस्त्र में पढ़ने वाले फिलिस्तीनी लड़कों ने की थी। ये वेस्ट बैंक, गाजा और इजराइल के कब्जे वाले इलाकों में फिलिस्तीन का कब्जा चाहता है। इजराइल इस संगठन को ईरान का साथी बताता है। जो इजराइल को तबाह कर देना चाहते हैं। इस्लामिक जिहाद संगठन फिलिस्तीन को आजादी दिलाने वाले दूसरे बड़े संगठनों की तुलना में छोटा है। इसे ईरान से फंडिंग मिलती है।
इजराइल और फिलिस्तीन के बीच क्यों है विवाद
मिडिल ईस्ट के इस इलाके में यह संघर्ष कम से कम 100 साल से चला आ रहा है। यहां वेस्ट बैंक, गाजा पट्टी और गोलन हाइट्स जैसे इलाकों पर विवाद है। फिलिस्तीन इन इलाकों समेत पूर्वी यरुशलम पर दावा जताता है। वहीं, इजराइल यरुशलम से अपना दावा छोड़ने को राजी नहीं है।
गाजा पट्टी इजराइल और मिस्र के बीच में है। यहां फिलहाल हमास का कब्जा है। ये इजराइल विरोधी समूह है। सितंबर 2005 में इजराइल ने गाजा पट्टी से अपनी सेना वापस बुला ली थी। 2007 में इजराइल ने इस इलाके पर कई प्रतिबंध लगा दिए। फिलिस्तीन का कहना है कि वेस्ट बैंक और गाजा पट्टी में स्वतंत्र फिलिस्तीन राष्ट्र की स्थापना हो।